
[bookmark: TextBodyBegin]Európsky parlament,
–	so zreteľom na Zmluvu o Európskej únii (Zmluva o EÚ) a Zmluvu o fungovaní Európskej únie (ZFEÚ), najmä na ich ustanovenia o priestore slobody, bezpečnosti a spravodlivosti,
–	so zreteľom na Chartu základných práv Európskej únie, najmä na jej články o ľudskej dôstojnosti, práve na život, slobode prejavu, právach obetí a ochrane osobných údajov,
–	so zreteľom na stratégie Európskej únie v oblasti drog a ich najnovšiu verziu uverejnenú spolu s akčným plánom Európskej únie na boj proti obchodovaniu s drogami na obdobie 2026-2030,
–	so zreteľom na prácu horizontálnej pracovnej skupiny Rady pre drogy (HDG), ktorá bola zriadená v roku 1997 a má koordinovať činnosť Európskej únie v oblasti drog,
–	so zreteľom na správy a analýzy Agentúry Európskej únie pre drogy (EUDA), najmä na Európsku správu o drogách 2025,
–	so zreteľom na spustenie Európskej protidrogovej koalície, ktorá združuje viac než 40 krajín a ktorej cieľom je posilniť medzinárodnú spoluprácu v boji proti obchodovaniu s omamnými látkami,
–	so zreteľom na prácu Pompidouovej skupiny Rady Európy pre politiky v oblasti drog a prevencie,
–	so zreteľom na Dohovor Organizácie Spojených národov proti nedovolenému obchodu s omamnými a psychotropnými látkami z roku 1988 a na činnosť Úradu Organizácie Spojených národov pre drogy a kriminalitu (UNODC),
–	so zreteľom na Dohovor Organizácie Spojených národov proti nadnárodnému organizovanému zločinu podpísaný v Palerme v roku 2000 a jeho protokoly, ako aj na Dohovor Organizácie Spojených národov proti korupcii,
–	so zreteľom na rôzne opatrenia prijaté európskymi a medzinárodnými orgánmi týkajúce sa predchádzania praniu špinavých peňazí a financovaniu organizovanej trestnej činnosti a boja proti nim,
–	so zreteľom na smernicu Európskeho parlamentu a Rady 2012/29/EÚ z 25. októbra 2012, ktorou sa stanovujú minimálne normy v oblasti práv, podpory a ochrany obetí trestných činov[footnoteRef:1], [1:  	Ú. v. EÚ L 315, 14.11.2012, s. 57, ELI: http://data.europa.eu/eli/dir/2012/29/oj.] 

–	so zreteľom na medzinárodný Dohovor o právach dieťaťa prijatý Valným zhromaždením Organizácie Spojených národov 20. novembra 1989,
–	so zreteľom na uznesenie Európskeho parlamentu z 11. júna 2013 o organizovanej trestnej činnosti, korupcii a praní špinavých peňazí[footnoteRef:2], [2:  	Ú. v. EÚ C 65, 19.2.2016, s. 16.] 

–	so zreteľom na zapojenie európskych orgánov, EUDA, Europolu a Eurojustu, do boja proti obchodovaniu s drogami,
–	so zreteľom na legislatívny balík Európskej únie z roku 2024 týkajúci sa boja proti praniu špinavých peňazí a financovaniu terorizmu, ktorý zahŕňa najmä nariadenie (EÚ) 2024/1624[footnoteRef:3], smernicu (EÚ) 2024/1640[footnoteRef:4] a vytvorenie Úradu pre boj proti praniu špinavých peňazí (AMLA), [3:  	Ú. v. EÚ L, 2024/1624, 19.6.2024, ELI: http://data.europa.eu/eli/reg/2024/1624/oj.]  [4:  	Ú. v. EÚ L, 2024/1640, 19.6.2024, ELI: http://data.europa.eu/eli/dir/2024/1640/oj.] 

–	so zreteľom na smernicu Európskeho parlamentu a Rady (EÚ) 2024/1712 z 13. júna 2024, ktorou sa mení smernica 2011/36/EÚ o prevencii obchodovania s ľuďmi a boji proti nemu a o ochrane obetí obchodovania[footnoteRef:5], [5:  	Ú. v. EÚ L, 2024/1712, 24.6.2024, ELI: http://data.europa.eu/eli/dir/2024/1712/oj.] 

–	so zreteľom na prácu Fóra občianskej spoločnosti pre oblasť drog a jeho mládežníckeho krídla,
–	so zreteľom na osobitne kritickú situáciu v najvzdialenejších regiónoch,
–	so zreteľom na knihu Marseille, essuie tes larmes (Marseille, utri si slzy), ktorú vydal bojovník proti drogám Amine Kessaci, a na jeho prejavy vyzývajúce na to, by sme sa postavili proti obchodovaniu s drogami, a na pobúrenie ľudu,
–	so zreteľom na článok 136 ods. 2 rokovacieho poriadku,
A.	keďže Mehdi Kessaci, 20-ročný francúzsky občan, polícii neznámy inak než tým, že sa chcel stať strážnikom, bol v Marseille 13. novembra 2025 úkladne zavraždený, za bieleho dňa a uprostred ulice, a to v kontexte násilia spojeného s obchodovaním s drogami, čo ilustruje rastúcu brutalitu zločineckých sietí a priame dôsledky tohto násilia pre rodiny a miestne komunity;
B.	keďže Mehdi Kessaci bol brat Amineho Kessaciho, angažovaného bojovníka proti obchodovaniu s drogami, autora a známej osobnosti občianskej kampane proti organizovanej trestnej činnosti; keďže bol určite zavraždený kvôli tomuto rodinnému vzťahu; keďže táto vražda predstavuje priamy útok na slobodu prejavu a keďže existuje podozrenie, že je súčasťou metódy zastrašovania pripomínajúcej praktiky organizovaných mafiánskych sietí; keďže tento zločin vyvolal celonárodné pobúrenie, pričom 10 000 ľudí z celej krajiny sa spojilo, aby podporili Amineho Kessaciho a jeho rodinu a bránili demokraciu, slobodu prejavu a právny štát tvárou v tvár obchodovaniu s drogami;
C.	keďže táto vražda je súčasťou série násilných incidentov spojených s obchodovaním s drogami v Marseille, ktoré v roku 2024 viedli k 24 vraždám a v roku 2023 k 49 obetiam, pričom sa čoraz častejšie dotýkajú maloletých a nevinných osôb; keďže táto pohroma postihuje mnohé európske mestá a ohrozuje sociálnu súdržnosť, zdravie a bezpečnosť občanov a právny štát; keďže situácia v najvzdialenejších regiónoch je mimoriadne kritická, pričom je známe, že len na Guadeloupe a Martiniku bolo v roku 2025 zaznamenaných takmer 90 vrážd súvisiacich s obchodovaním s drogami;
D.	keďže obchodovanie s drogami je jednou z najvážnejších hrozieb pre vnútornú bezpečnosť EÚ, pretože priživuje organizovanú trestnú činnosť, násilie a korupciu, a keďže podľa Europolu je takmer 50 % najnebezpečnejších zločineckých sietí v Európe zapojených do tohto obchodovania, z toho viac ako tretina výlučne;
E.	keďže násilie spojené s obchodovaním s drogami v Európe sa v posledných rokoch zintenzívnilo, pričom organizované zločinecké skupiny čoraz častejšie používajú strelné zbrane, a keďže v priemere 28 % prípadov zabavenia strelných zbraní v Európe súvisí s obchodovaním s omamnými látkami, čo ilustruje priame prepojenie medzi obchodovaním s drogami a vážnym ohrozením verejnej bezpečnosti;
F.	keďže výroba drog, obchodovanie s nimi a ich spotreba v EÚ rýchlo rastú a dosahujú bezprecedentnú úroveň; keďže podľa agentúry EUDA bolo v EÚ v roku 2023 zabavených 752 ton konopy a 419 ton kokaínu a keďže 2,7 milióna mladých dospelých vo veku od 15 do 34 rokov uviedlo, že ich v uplynulom roku užili; keďže v EÚ sa každoročne zlikviduje takmer 500 laboratórií na výrobu syntetických drog a keďže počet úmrtí súvisiacich s drogami dosiahol v roku 2023 takmer 7 500; keďže tieto trendy odrážajú rozšírený jav, ktorý sa týka všetkých regiónov, generácií a sociálnych kategórií;
G.	keďže európske prístavy sú významnými strategickými vstupnými bodmi pre nelegálne drogy, pričom približne 70 % prípadov zadržania drog colnými orgánmi sa uskutočňuje v prístavných infraštruktúrach a zločinecké siete využívajú logistické a ľudské slabiny týchto platforiem;
H.	keďže na osoby pracujúce v rybárskom a prístavnom sektore, ako sú rybári a prístavní robotníci, sa siete obchodníkov s drogami zameriavajú a využívajú charakter ich činností na to, aby drogy dostali do EÚ;
I.	keďže masívne zvýšenie spotreby omamných látok má priamy vplyv na obchodovanie s drogami, čo prináša obrovské zisky pre obchodníkov s drogami, ktorí získavajú finančnú moc, ktorá môže ohroziť demokraciu; keďže francúzska Commission nationale française des comptes de campagne et de financements politiques (Národná komisia pre financovanie politických kampaní a strán) varovala pred vplyvom sietí obchodníkov s omamnými látkami nadchádzajúce miestne voľby;
J.	keďže obchodovanie s drogami je jednou z najvýnosnejších aktivít organizovanej trestnej činnosti, ktorá predstavuje približne pätinu príjmov z trestnej činnosti na celom svete, a keďže EÚ čelí bezprecedentnému zvýšeniu dostupnosti nelegálnych drog, najmä kokaínu z Južnej Ameriky;
K.	keďže siete obchodovania s drogami sa môžu snažiť vyvíjať tlak alebo neprimeraný vplyv na miestnych volených zástupcov a voličov, najmä na komunálnej úrovni, a tým oslabiť integritu demokratických procesov;
L.	keďže finančný vplyv, ktorý získali obchodníci s drogami, ohrozuje demokraciu praním špinavých peňazí, korupciou, infiltráciou legálneho hospodárstva a schopnosťou zločineckých sietí získať a rozšíriť územnú kontrolu, a to aj v rámci EÚ;
M.	keďže boj proti praniu špinavých peňazí, daňovým rajom a prenikaniu zločineckých organizácií do legálneho hospodárstva je preto kľúčovou pákou na udržateľné oslabenie sietí obchodníkov s drogami;
N.	keďže v Európskom štíte na obranu demokracie sa zdôrazňuje, že organizovaná trestná činnosť a korupcia predstavujú priamu hrozbu pre právny štát a naše demokratické inštitúcie;
O.	keďže digitálne nástroje a sociálne siete sa čoraz častejšie využívajú na nábor, koordináciu a páchanie násilných činov, najmä v prípade maloletých osôb, čo si vyžaduje koordinovanú európsku reakciu rešpektujúcu základné práva;
P.	vzhľadom na vývoj zločineckých organizácií a ich praktík, najmä prostredníctvom digitalizácie ich stratégií, a teda vzhľadom na potrebu rozvíjať vyšetrovacie, súdne a sociálne štruktúry v rámci reakcie EÚ na túto pohromu;
Q.	keďže v Európe sa zvyšuje výskyt nových psychoaktívnych látok, najmä syntetických kanabinoidov, katinónov a silných syntetických opioidov, ktoré sa často vyrábajú alebo distribuujú v EÚ a zostávajú čiastočne mimo medzinárodných vnútroštátnych kontrol; keďže ich vysoká účinnosť a malé potrebné množstvo, v kombinácii s možnosťou mierne upraviť ich chemickú štruktúru s cieľom obísť právne predpisy, vytvárajú rýchlo sa rozširujúci a veľmi lukratívny trh pre neoprávnených obchodníkov, pričom predstavujú značné riziko pre verejné zdravie a bezpečnosť; keďže je dôležité mať robustné systémy včasného varovania, posilnené detekčné kapacity a koordinované reakcie na úrovni EÚ na riešenie vyvíjajúcej sa hrozby, ktorú nové psychoaktívne látky predstavujú;
R.	keďže rozvoj a dlhodobé vytváranie sietí obchodníkov s drogami sa často odohráva v podmienkach, ktoré sa vyznačujú pretrvávajúcou sociálnou a územnou nerovnosťou, nedostatočným prístupom k zamestnaniu, verejným službám a vzdelávacím príležitostiam a pocitom inštitucionálneho opustenia, najmä v niektorých znevýhodnených mestských štvrtiach, a keďže tieto zraniteľné miesta predstavujú živnú pôdu pre kriminálnu ekonomiku a štrukturálne faktory, ktoré siete obchodníkov s drogami využívajú na nábor zraniteľnej, často mladej pracovnej sily;
S.	keďže politika súdržnosti EÚ prostredníctvom svojich finančných nástrojov v minulosti pomohla znížiť územné rozdiely, posilniť sociálnu súdržnosť a podporiť štrukturálne investície v mestských oblastiach v ťažkostiach a keďže usmernenia, ktoré plánuje Európska komisia pre viacročný finančný rámec na roky 2028-2034, ako aj vykonávanie novej agendy EÚ pre mestá, budú mať rozhodujúci vplyv na schopnosť EÚ zabrániť nelegálnemu obchodovaniu s ľuďmi v tom, aby sa na týchto územiach trvalo zakorenilo;
T.	keďže príjmy zločineckých sietí uľahčuje korupcia a pravdepodobne je nimi aj posilňovaná, a keďže ich finančné krytie im umožňuje poskytovať služby miestnym obyvateľom a zároveň vyvolávať strach na čoraz väčšom počte území, čo vedie k istej forme anestézie miestnych komunít, ktoré sú čoraz menej odolné voči pohrome obchodovania s drogami; keďže vražda Mehdiho Kessaciho je súčasťou týchto zastrašovacích stratégií; keďže varovania týkajúce sa vplyvu obchodovania s drogami na voľby sú silnou pripomienkou hrozby, ktorú obchodovanie s drogami predstavuje pre základné práva, demokraciu a právny štát;
U.	keďže rodiny obetí, najmä matky a príbuzní zabitých alebo naverbovaných zločineckými sieťami, často zohrávajú zásadnú úlohu v prevencii, zvyšovaní povedomia a podpore mladých ľudí vystavených obchodovaniu s drogami; keďže rodiny obetí obchodovania s drogami nie sú zapojené do vypracúvania európskych a vnútroštátnych politík boja proti obchodovaniu s drogami ani do Fóra občianskej spoločnosti pre oblasť drog;
V.	keďže predchádzajúce stratégie zdôrazňovali potrebu lepšieho vyváženia represívnych opatrení s politikami v oblasti prevencie, znižovania škôd a sociálnej spravodlivosti;
W.	keďže stratégia EÚ v oblasti drog je založená na základných pilieroch, ktoré spájajú verejné zdravie, prevenciu, justičnú a policajnú spoluprácu a spoluprácu s tretími krajinami, a bolo by vhodné doplniť ju o časť venovanú sociálnej odolnosti území a komunít mobilizovaných proti obchodovaniu s drogami;
X.	keďže šírenie obchodovania s drogami je celoeurópsky fenomén a vyžaduje si jednotnú a rozhodnú reakciu; keďže európske orgány musia preukázať svoju schopnosť mobilizovať sa, aby nedošlo k ďalším stratám na životoch;
1.	čo najdôraznejšie odsudzuje úkladnú vraždu Mehdiho Kessaciho; vyjadruje hlbokú účasť a úprimnú sústrasť jeho rodičom a jeho rodine, jeho blízkym a ich prostredníctvom všetkým priamym a nepriamym obetiam obchodovania s drogami v Európe a na celom svete;
2.	vzdáva hold odhodlaniu Amineho Kessaciho, združenia Svedomie a všetkých aktivistiek a aktivistov, ktorí pracujú proti obchodovaniu s drogami, často pritom riskujúc vlastnú bezpečnosť; vyzdvihuje odvahu Amineho Kessaciho, ktorý sa napriek hrozbám, ktorým čelí, naďalej stavia proti obchodníkom s drogami; uznáva, že vražda Mehdiho Kessaciho je frontálnym útokom na slobodu prejavu a tvorby a na právny štát;
3.	poukazuje na to, že aktivity v teréne pôsobiacich občianskych združení prispievajú k ochrane mladých ľudí, sociálnej súdržnosti a demokratickej vitalite a že sa im často nedostáva uznania, podpory alebo ochrany;
4.	zdôrazňuje, že boj proti obchodovaniu s drogami a organizovanej trestnej činnosti je veľkou výzvou pre celú EÚ ako z hľadiska bezpečnosti, tak z hľadiska verejného zdravia, sociálnej spravodlivosti a dodržiavania zásad právneho štátu;
5.	víta prijatie novej protidrogovej stratégie EÚ a jej akčného plánu a opätovne potvrdzuje svoju podporu vyváženému prístupu založenému na znižovaní dopytu, justičnej a policajnej spolupráci, spolupráci s tretími krajinami a prevencii, najmä online; poukazuje na to, že predchádzajúce plány na potlačenie problému obchodovania s drogami nestačili, ale že je zodpovednosťou každého z nás, aby sa tejto výzve postavil;
6.	pripomína, že v novej stratégii boja proti drogám sa členské štáty vyzývajú, aby uplatňovali politiku nulovej tolerancie v prípade jazdy pod vplyvom drog v súlade so smernicou 2006/126/ES[footnoteRef:6] o vodičských preukazoch a aby v plnej miere využívali cezhraničné nástroje, ktoré sú k dispozícii na presadzovanie týchto pravidiel; [6:  	Smernica Európskeho parlamentu a Rady 2006/126/ES z 20. decembra 2006 o vodičských preukazoch (Ú. v. EÚ L 403, 30.12.2006, s. 18, ELI: http://data.europa.eu/eli/dir/2006/126/oj).] 

7.	plne podporuje pilier protidrogovej stratégie EÚ týkajúci sa verejného zdravia a prevencie vrátane včasnej prevencie, znižovania škôd, prístupu k starostlivosti, liečby závislostí a sociálnej reintegrácie; poukazuje na to, že drogy čoraz viac ovplyvňujú celú spoločnosť, ktorá sa od nich stáva závislou, a vyzýva na širokú mobilizáciu s cieľom zabezpečiť duševné zdravie Európaniek a Európanov;
8.	podporuje návrh Komisie na posilnenie bezpečnosti v boji proti obchodovaniu s drogami vrátane plánovaného hodnotenia existujúceho rámcového rozhodnutia o obchodovaní s drogami do roku 2026 a modernizácie pravidiel týkajúcich sa organizovanej trestnej činnosti; podporuje kľúčové opatrenia ako posilnenie spolupráce medzi verejným a súkromným sektorom s cieľom zlepšiť odhaľovanie drog pašovaných prostredníctvom poštových a zásielkových služieb a vypracovanie novej európskej stratégie pre prístavy, ktorej cieľom je zvýšiť bezpečnosť a odolnosť prístavov a dodávateľských reťazcov voči obchodovaniu s drogami;
9.	víta odhodlanie poriadkových síl, ozbrojených síl, colných orgánov a justičných osôb mobilizovaných v celej EÚ v boji proti obchodovaniu s drogami; uznáva ich zásadný prínos k ochrane verejnej bezpečnosti a vyzýva na primerané a vhodné posilnenie zdrojov, ktoré majú policajné a justičné orgány k dispozícii, aby mohli čeliť rozvoju tejto nadnárodnej hrozby;
10.	vyzýva na zintenzívnenie ľudských, materiálnych a technologických zdrojov vyčlenených na kontrolu vonkajších hraníc v boji proti obchodovaniu so zbraňami, ľuďmi a drogami a spoločných cezhraničných policajných operácií, najmä v neuralgických bodoch ako Marseille, Le Havre, Antverpy, Rotterdam a Hamburg, v úzkej koordinácii s Európskou agentúrou pre pohraničnú a pobrežnú stráž, Europolom, Eurojustom a agentúrou EUDA, s cieľom rozbiť zločinecké siete, ktoré stoja za streľbou, úkladnými vraždami a zastrašovaním v celej Európe;
11.	zdôrazňuje potrebu posilniť spoluprácu a výmenu informácií medzi colnými, represívnymi, justičnými a správnymi orgánmi a vyzýva Komisiu, aby zabezpečila potrebný rámec na podporu tohto úsilia a zároveň chránila základné práva a ochranu súkromia;
12.	poukazuje na to, že boj proti organizovanej trestnej činnosti musí riešiť ekonomické a finančné štruktúry obchodovania s drogami, a to aj posilnením mechanizmov na konfiškáciu majetku pochádzajúceho z trestnej činnosti a bojom proti daňovým rajom; vyzýva EÚ a členské štáty, aby v plnej miere a účinne využívali novú smernicu (EÚ) 2024/1260 o vymáhaní majetku a konfiškácii[footnoteRef:7] a aby zaviedli potrebné opatrenia, ktoré umožnia využitie skonfiškovaného majetku na sociálne účely, najmä zverením skonfiškovaného majetku organizáciám pôsobiacim v teréne a bojujúcim proti územnej závislosti od obchodovania s drogami, ako sa deje v Taliansku, ako aj orgánom, ktoré sú najviac vystavené násiliu súvisiacemu s obchodovaním s drogami, alebo justičným a colným orgánom zodpovedným za vyšetrovanie; vyzýva Komisiu a členské štáty, aby zabezpečili, aby opatrenia týkajúce sa využitia skonfiškovaného majetku vo verejnom záujme alebo na sociálne účely boli zahrnuté do ich národných stratégií v oblasti vymáhania majetku; [7:  	Ú. v. EÚ L, 2024/1260, 2.5.2024, ELI: http://data.europa.eu/eli/dir/2024/1260/oj.] 

13.	zdôrazňuje, že je dôležité začleniť požiadavky na justičnú spoluprácu a transparentnosť do vonkajších vzťahov a dohôd EÚ s tretími krajinami, ktorých sa týkajú trasy obchodovania s drogami; zdôrazňuje, že spolupráca s niektorými z týchto štátov je plodná, zatiaľ čo iné plne spolupracovať s európskymi orgánmi odmietajú;
14.	víta úspešné uzavretie dohôd medzi Eurojustom, Europolom a Arménskom, Bosnou a Hercegovinou a Libanonom;
15.	zdôrazňuje, že je dôležité dôkladne preskúmať metódy, ktoré používajú zločinecké organizácie, a ich rýchly vývoj, aby bolo možné vypracovať najvhodnejšie právne postupy; vyzýva najmä na vypracovanie spoločného prístupu k boju proti organizovanej trestnej činnosti, zváženie zavedenia štatútu tzv. kajúcnika, ochranu neplnoletých osôb zapojených do zločineckých sietí, prepojenie boja proti obchodovaniu s omamnými látkami s ustanoveniami o praní špinavých peňazí a korupcii, vydieraní, obchodovaní s ľuďmi, environmentálnej trestnej činnosti a obchodovaní so zbraňami; žiada, aby Európska prokuratúra zohrávala v boji proti organizovanej trestnej činnosti väčšiu úlohu;
16.	zaväzuje sa, že Európsky parlament bude dôkladnejšie a podrobnejšie monitorovať obchodovanie s drogami a boj proti cezhraničnej organizovanej trestnej činnosti súvisiacej s drogami;
17.	vyzýva, aby sa viac ľudských zdrojov vyčlenilo na políciu pôsobiacu na miestnej úrovni a na špecializované policajné jednotky, ako aj na súdy špecializované na boj proti obchodovaniu s drogami vrátane súdov zameraných na boj proti praniu špinavých peňazí;
18.	podporuje spoluprácu medzi orgánmi EÚ, vnútroštátnymi orgánmi a členskými štátmi v policajných, súdnych a správnych záležitostiach;
19.	vyzýva, aby sa boj proti obchodovaniu s drogami stal pilierom európskej stratégie v oblasti prístavov a na vytvorenie združenia prístavov zahŕňajúceho námorné aj riečne prístavy, a aby sa pre personál prístavov zaviedli opatrenia v oblasti odbornej prípravy, prevencie a ochrany; vyzýva na poskytovanie podpory a usmernení prístavným robotníkom a rybárom, ktorí čelia tlaku, hrozbám a pokusom o vydieranie zo strany sietí obchodníkov s drogami; zdôrazňuje význam výmeny spravodajských informácií o prípadoch zadržania drog, prekurzorov a základných chemikálií, ako aj využívanie technológií dohľadu zameraných na strategickú infraštruktúru;
20.	žiada, aby sa boj proti obchodovaniu s drogami stal prioritou Colného orgánu EÚ a aby colné orgány dostali rovnaké nástroje ako personál prístavov;
21.	zdôrazňuje, že nadchádzajúce európske iniciatívy, ako je Európska aliancia prístavov, ako aj reformy Europolu, Eurojustu a Európskej prokuratúry by mali prispieť k posilneniu integrity, transparentnosti a odolnosti európskych prístavov, a to aj  zlepšením ochrany pracovníkov v prvej línii pred rizikami zastrašovania a korupcie;
22.	zdôrazňuje ústrednú úlohu prevencie, a to aj na sociálnych sieťach a digitálnych platformách, a vyzýva na účinné uplatňovanie existujúcich európskych pravidiel, najmä nariadenia o digitálnych službách, s cieľom brániť náboru online, podnecovaniu k násiliu a organizovaniu trestnej činnosti, ako aj na preskúmanie potrieb ich rozvoja; vyzýva členské štáty, aby do svojich politík v oblasti prevencie zahrnuli jasnú komunikáciu, ktorá by konzumentom umožnila pochopiť, že prispievajú k násilnému konaniu deštruktívnych zločineckých sietí;
[bookmark: _heading=h.wu2hczxpxd]23.	zdôrazňuje, že je potrebné plne začleniť ochranu maloletých pred náborom zo strany zločineckých sietí do politík v oblasti boja proti drogám, v súlade s nariadením o digitálnych službách a s uznesením Európskeho parlamentu o ochrane maloletých na internete (2025/2060 (INI)), najmä prostredníctvom spolupráce s digitálnymi platformami, cielenej prevencie a včasného odhaľovania;
24.	zdôrazňuje, že okrem bezpečnostného a represívneho prístupu je rozhodujúci význam štrukturálnych opatrení zameraných na sociálne, hospodárske a územné faktory, ktoré podporujú trvalé etablovanie tejto trestnej činnosti, najmä v znevýhodnených mestských štvrtiach; v tejto súvislosti zdôrazňuje zásadnú úlohu rozpočtových nástrojov EÚ, najmä Európskeho fondu regionálneho rozvoja (EFRR), Kohézneho fondu a Európskeho sociálneho fondu plus (ESF+), pri podpore dlhodobých investícií v oblastiach prístupu k zamestnaniu, obnovy miest, miestnych verejných služieb, vzdelávania, prevencie a sociálnej súdržnosti, čím sa prispieva k posilneniu odolnosti týchto území voči nelegálnej ekonomike a odolnosti komunít voči zločineckým organizáciám;
25.	vyjadruje však vážne obavy v súvislosti s plánmi Komisie týkajúcimi sa viacročného finančného rámca na roky 2028-2034, najmä v súvislosti s rizikom väčšej renacionalizácie politiky súdržnosti, spájania kohéznych fondov s inými nástrojmi a sústreďovania finančných prostriedkov výlučne na najmenej rozvinuté regióny; upozorňuje, že tento vývoj by mohol viesť k škodlivej konkurencii medzi prioritami a oblasťami na úkor investícií potrebných v mestských oblastiach s ťažkosťami, ktoré sa nachádzajú v stredne alebo viac rozvinutých regiónoch, hoci sa v týchto štvrtiach často sústreďujú akútne sociálne zraniteľnosti a sú veľmi vystavené obchodovaniu s omamnými látkami;
26.	zdôrazňuje, že nový program EÚ pre mestá, ktorý nedávno prijala Komisia, prinesie konkrétne výsledky len vtedy, ak bude plne integrovaný do budúcich národných a regionálnych programov partnerstva; v tejto súvislosti žiada, aby tieto plány zahŕňali konkrétne, identifikovateľné opatrenia s dostatočnými zdrojmi na verejné investície do robotníckych štvrtí s cieľom zabrániť ich dlhodobej marginalizácii a predísť ich ovládnutiu zločineckými sieťami; trvá na tom, že je potrebné zaručiť teritoriálny, integrovaný a inkluzívny prístup k súdržnosti, ktorý je nevyhnutný, ak sa nemá na žiadne územie zabudnúť a ak sa má trvalo posilniť bezpečnosť, sociálna spravodlivosť a súdržnosť v rámci EÚ;
27.	pripomína, že úspechy talianskej stratégie boja proti mafii sa dosiahli najmä vďaka mobilizácii občianskej spoločnosti; preto vyzýva, aby sa občianska spoločnosť, a najmä združenia pôsobiace v teréne, plne zapojila do boja proti organizovanej trestnej činnosti a obchodovaniu s omamnými látkami;
28.	zdôrazňuje, že je potrebné, aby sa skúsenosti a hlas rodín obetí stali ústredným bodom pri vypracúvaní, vykonávaní a hodnotení európskych politík v oblasti boja proti drogám, uznávajúc ich zásadnú úloha pri prevencii a podpore ohrozených osôb; preto vyzýva, aby boli plne začlenené do budúcich opatrení EÚ a členských štátov v oblasti boja proti obchodovaniu s drogami;
29.	žiada, aby riadiace orgány protidrogovej stratégie, súvisiace výbory zainteresovaných strán a členské štáty štruktúrovaným spôsobom zahŕňali zástupcov obetí a dotknutých rodín;
30.	vyjadruje podporu všetkým aktérom v teréne, a to vrátane príslušníkov orgánov presadzovania práva, združení, pedagógov, sociálnych pracovníkov a miestnych orgánov; zdôrazňuje význam primeranej európskej finančnej podpory pre tieto iniciatívy a spresňuje, že v tejto súvislosti by sa mohli mobilizovať prostriedky venované na sociálne opatrenia aj prostriedky v rámci návrhu nariadenia, ktorým sa stanovuje podpora EÚ v oblasti vnútornej bezpečnosti na roky 2028 až 2034 (COM(2025)0542);
31.	vyzýva Komisiu a členské štáty, aby rozvíjali európsku koordináciu osvedčených postupov v oblasti ochrany obetí a svedkov, zohľadňujúc často neistú sociálnu a ekonomickú situáciu dotknutých rodín;
32.	vyzýva členské štáty, aby zabezpečili presťahovanie rodín postihnutých obchodovaním s drogami a ich prístup k zamestnaniu, a to s cieľom zaručiť ich bezpečnosť, a vyzýva Komisiu, aby tento rozmer zahrnula do svojho plánu v oblasti bývania;
33.	vyzýva členské štáty, aby podporili tých, ktorí sa vyslovujú proti organizovanej trestnej činnosti, ako napríklad Amine Kessaci alebo Roberto Saviano, a aby sa tieto osoby stali pilierom obrany právneho štátu a slobody prejavu;
34.	poveruje svoju predsedníčku, aby postúpila toto uznesenie Rade, Komisii, vládam a parlamentom členských štátov, a príslušným medzinárodným inštitúciám a organizáciám.

